Návrh

Vyhláška
Ministerstva spravodlivosti Slovenskej republiky
z ..... 2005,
ktorou  sa mení a dopĺňa 
vyhláška  Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie
              štátnozamestnaneckých miest na súdoch

Ministerstvo spravodlivosti Slovenskej republiky (ďalej len "ministerstvo") podľa § 15 ods. 15 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon“) ustanovuje:

Čl. I

Vyhláška Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch, sa mení a dopĺňa takto:

1.	V § 1 ods. 2 znie:
„(2) Výberové konanie na obsadenie voľného štátnozamestnaneckého miesta            na Najvyššom súde Slovenskej republiky a na Špeciálnom súde vyhlasuje vedúci služobného úradu príslušného súdu.“.

2.	V § 2 ods. 1 písm. f) znie:
„f)  termín na podanie písomnej žiadosti o zaradenie do výberového konania, spolu s požadovanými dokladmi, a miesto jej podania,“.

3.	V poznámke pod čiarou k odkazu 1 sa citácia „Zákon č. 241/2001 Z. z. o ochrane utajovaných skutočností a o zmene a doplnení niektorých zákonov“ nahrádza citáciou „Zákon č. 215/2004 Z. z. o ochrane utajovaných skutočností a o zmene a doplnení niektorých zákonov.“

4.	V § 2 ods. 3 znie:
„(3) Uchádzač podľa odseku 1 písm. e) predloží
a)	písomnú žiadosť o zaradenie do výberového konania,
b)	osvedčený doklad o najvyššom dosiahnutom vzdelaní podľa osobitného predpisu,2)
c)	výpis z registra trestov nie starší ako tri miesiace,3)
d)	profesijný štruktúrovaný životopis,
e)	písomné čestné vyhlásenie o zdravotnej spôsobilosti na výkon štátnej služby,
f)	písomné čestné vyhlásenie o tom, že nebol prepustený zo štátnej služby podľa § 39 ods. 1 písm. b) zákona,
g)	písomné čestné vyhlásenie o tom, že je spôsobilý na právne úkony v plnom rozsahu,
h)	písomné čestné vyhlásenie o štátnom občianstve Slovenskej republiky,
i)	písomné čestné vyhlásenie o trvalom pobyte na území Slovenskej republiky,
j)	písomné čestné vyhlásenie o pravdivosti všetkých údajov uvádzaných v žiadosti, doklade o vzdelaní a životopise,
k)	písomný súhlas o tom, že príslušný súd môže spracovávať jeho osobné údaje na účely výberového konania do doby ukončenia výberového konania.4)“.

Poznámky pod čiarou k odkazom 1, 2 a 3 znejú:
  „2) Napríklad zákon č. 131/2002 Z. z. o vysokých školách a o zmene a doplnení  niektorých    zákonov v znení neskorších predpisov.
3)	 Zákon č. 311/1999 Z. z. o registri trestov v znení neskorších predpisov
4)	 Zákon č. 428/2002 Z. z. o ochrane osobných údajov v znení zákona č. 602/2003 Z. z.“. 

5.	V § 2 ods. 4 sa slová „odseku 3 písm. b) až h)“ nahrádzajú slovami „odseku 3       písm. b) až k)“.

6.	V § 3 ods. 2 znie:
„(2) Uchádzača, ktorý spĺňa predpoklady na výkon štátnej služby, služobný úrad pozve písomnou pozvánkou na výberové konanie najmenej sedem dní pred jeho začatím. V pozvánke sa uvedie miesto, čas a spôsob uskutočnenia výberového konania.“.

7.	V § 4 ods. 1 druhá veta znie:
„Troch členov zo štátnych zamestnancov v stálej štátnej službe a najmenej jedného člena z príslušného odboru štátnej služby vymenúva vedúci služobného úradu súdu.“.

8.	V § 5 ods. 1 znie:
„(1) Výberové konanie sa uskutočňuje
a)	písomnou formou,
b)	ústnym pohovorom pred výberovou komisiou,
c)	písomnou formou s následným pohovorom pred výberovou komisiou,
d)	písomnou formou s následným pohovorom pred výberovou komisiou u tých uchádzačov, ktorí úspešne absolvovali písomnú časť výberového konania.“.

9.	  § 6 znie:
„§ 6

(1) Výberová komisia zhodnotí výsledky výberového konania a všetky kritériá rozhodujúce na obsadenie príslušného štátnozamestnaneckého miesta. Na základe dosiahnutých výsledkov uchádzačov zostaví poradie uchádzačov. Výsledok výberového konania oznámi služobný úrad uchádzačom písomne do desiatich dní od jeho skončenia.
(2) Písomné oznámenie o výsledku výberového konania uchádzačovi, ktorý úspešne absolvoval výberové konanie, obsahuje aj termín, do ktorého sa vybraný uchádzač prihlási v príslušnom služobnom úrade.
 (3) Ak sa uchádzač, ktorý sa umiestnil podľa poradia zostaveného výberovou komisiou na prvom mieste v poradí, neprihlási v príslušnom služobnom úrade v termíne podľa ods. 2 alebo nenastúpi do štátnej služby v príslušnom služobnom úrade, získa miesto v poradí vždy ďalší úspešný uchádzač, ktorý sa prihlási v príslušnom služobnom úrade na výzvu služobného úradu.“.

10.	 § 7 znie:
„§ 7

 (1) Ak je výberové konanie neúspešné, vedúci služobného úradu súdu vyhlási nové výberové konanie najneskôr do desiatich dní odo dňa uskutočnenia predchádzajúceho výberového konania.
 (2) Výberové konanie je neúspešné, ak
a)  žiadny z uchádzačov nepreukázal vo výberovom konaní dostatočné schopnosti a odborné znalosti na výkon štátnej služby,
b)  uchádzač, ktorý sa umiestnil podľa poradia zostaveného výberovou komisiou na prvom mieste v poradí, sa neprihlási v príslušnom služobnom úrade v termíne podľa § 6 ods. 2 alebo ak takýto uchádzač nenastúpi do štátnej služby v príslušnom služobnom úrade a niet iného uchádzača podľa § 6 ods. 3,
c) do výberového konania sa neprihlásil žiadny uchádzač alebo ak žiadny uchádzač prihlásený do výberového konania nespĺňa predpoklady na výkon štátnej služby na obsadzovanom štátnozamestnaneckom mieste,
d)  žiadny z pozvaných uchádzačov sa nezúčastnil na výberovom konaní.“.

Čl. II

Táto vyhláška nadobúda účinnosť ...........................  2005.